Slika na kojoj se prikazuje tekst, posjetnica, logotip, Font

Sadržaj generiran uz AI možda nije točan.

**NATJEČAJ**

**ZA IZRADU PRIJEDLOGA VIZUALNOG IDENTITETA IZLOŽBENOG PROGRAMA**

**1. UVOD**

Muzej grada Rovinja – Rovigno (dalje u tekstu: Muzej) poziva studente Akademije primijenjenih umjetnosti u Rijeci (dalje u tekstu: APURI) da se prijave na Natječaj za izradu prijedloga vizualnog identiteta izložbenog programa posvećenog umjetniku Brunu Mascarelliju koji će se održati u Muzeju.

Cilj ovog poziva je uključiti studente u izvannastavne aktivnosti te im ponuditi mogućnost kreiranja vizualnog identiteta izložbenog programa.

Riječi i pojmovi koji imaju rodno značenje korišteni u ovom Natječaju odnose se jednako na muški i ženski rod, bez obzira jesu li korišteni u muškom ili ženskom rodu.

Natječaj raspisuje:

Muzej grada Rovinja-Rovigno – Museo della città di Rovinj-Rovigno

Trg na mostu – Piazza del ponte 1, 52210 Rovinj-Rovigno

OIB: 15260982669

Kontakt: info@muzej-rovinj.hr

**2. PREDMET NATJEČAJA**

2.1. Tema

Povodom obilježavanja stote godišnjice rođenja umjetnika Bruna Mascarellija u Muzeju grada Rovinja priređuju se tri izložbe i stručni skup.

Bruno Mascarelli (Sarajevo, 1926. – Rovinj, 2019.) nakon studija na beogradskoj i zagrebačkoj akademiji dolazi u Rovinj, gdje se nastanjuje i počinje živu izlagačku djelatnost. Oko sebe okuplja široki krug slikara s kojima se družio za vrijeme studija i postaje glavni *spiritus movens* tzv. rovinjskog likovnog kruga. Osim što je dovodio umjetnike u Rovinj, otvarao im je vrata europskih galerija i muzeja te u lokalnu sredinu donosio najnovije svjetske umjetničke trendove. Početkom šezdesetih seli najprije u Milano, a potom u Pariz. Ostatak života provodi na relaciji Pariz – Rovinj.

Izložbe i stručni skup planirani su u Muzeju u sljedećim terminima:

- prosinac 2025. – prva izložba

- travanj – lipanj 2026. – druga izložba

- sredina svibnja 2026. – stručni skup posvećen stvaralaštvu Bruna Mascarellija

- lipanj – kolovoz 2026. – izložba slika Bruna Mascarellija u dijalogu s predmetima iz ostalih zbirki Muzeja (arheološka, etnografska, povijesna, numizmatička, spomenička biblioteka).

2.2. Tehničke propozicije Natječaja:

* Prijedlog idejnog rješenja vizualnog identiteta izložbi i stručnog skupa koji se ima aplicirati na katalog, plakat, pozivnicu i društvene mreže (Facebook, Instagram), uključujući prijedlog sustava boja i tipografije.
* Prijedlog vizualnog rješenja za katalog izrađuje se za sva četiri programa, odnosno tri izložbe i stručni skup. Svaki program ima svoj katalog koji treba biti tretiran kao zasebna publikacija koja će se moći spojiti s publikacijom ostalih programa. Na taj se način po završetku sva 4 programa dobiva jedan modularni katalog. U tom smislu prijavitelj treba osmisliti rješenja kako povezati četiri kataloga u jednu cjelinu, vodeći računa da korisnici mogu prikupiti sva 4 kataloga ili manje, a da u svakoj varijanti poveznica tih dijelova bude funkcionalna.

Muzej svoje kataloge izrađuje u dimenziji 19x19 cm. Prijavitelj može prilikom izrade vizualnog rješenja koristiti navedene dimenzije kako bi zadržao poveznicu s katalozima Muzeja ili predložiti druge dimenzije koje bolje odgovaraju njegovom rješenju.

Vizualno rješenje mora biti osmišljeno na način da je prilagođeno produkciji, odnosno da se koriste materijali i tehnika izrade koju je moguće realizirati u nekoj od tiskara u Hrvatskoj ujedno vodeći računa o ekonomičnosti izrade.

* Prijedlog vizualnog rješenja plakata izrađuje se za svaku izložbu i za stručni skup, prihvatljiva su različita rješenja plakata koja su vizualno povezana kao i modularna rješenja opisana u prethodnoj točki.

Dodatno je za plakat izložbe koja se ima održati u prosincu 2025. godine potrebno dostaviti grafičku pripremu koja treba sadržavati podatke iz priloga 1.

* Prijedlog vizualnog rješenja pozivnice izrađuje se za svaku izložbu i za stručni skup, prihvatljiva su različita rješenja pozivnice koja su vizualno povezana.

Dodatno je za izložbu koja se ima održati u prosincu 2025. godine potrebno dostaviti grafičku pripremu e-pozivnice koja treba sadržavati podatke iz priloga 1.

* Prijedlog vizualnog rješenja za aplikaciju na Facebook i Instagram izrađuje se za svaku izložbu i za stručni skup, prihvatljiva su različita rješenja koja su vizualno povezana kao i modularna rješenja.

**3. TKO SE MOŽE PRIJAVITI NA NATJEČAJ?**

Na Natječaj se mogu prijaviti svi studenti Akademije primijenjenih umjetnosti u Rijeci.

Prijaviti se mogu studenti kao pojedinačni autori ili autorski tim studenata.

Svaki student ima pravo sudjelovanja na ovom Natječaju s najviše dva idejna rješenja (jedan student ima mogućnost prijave na ovaj Natječaj s dvije samostalne prijave ili jednom samostalnom i jednom timskom ili s dvije timske prijave).

**4. SADRŽAJ PRIJAVE I DOKUMENTACIJA KOJA SE MORA PRILOŽITI UZ PRIJAVU**

Svi prijavitelji moraju svoj projekt prijaviti na propisanim obrascima. Obrascima treba priložiti i ostalu traženu dokumentaciju sukladno Natječaju. Sve obrasce je potrebno ispuniti na računalu hrvatskim jezikom i latiničnim pismom.

Prijava na Natječaj mora sadržavati:

1. Popunjenu i potpisanu Prijavu s podacima prijavitelja – prilog 3
2. Popunjenu i potpisanu Izjavu o autorstvu prijavljenog rješenja – prilog 4
3. Prijedlog vizualnog rješenja (pdf dokument koji sadrži vizualizaciju svih elemenata iz točke 2.2. ovog Natječaja, uključujući specifikacije za produkciju)

**5. NAČIN PRIJAVE, ROK PODNOŠENJA PRIJAVE I OBJAVA REZULTATA**

Rok za dostavu prijave je 8. 12. 2025. godine do 12:00 sati.

Radovi se dostavljaju isključivo elektroničkom poštom na e-mail adresu: **info@muzej-rovinj.hr**.

Sve prijave primljene nakon roka i/ili koje ne ispunjavaju uvjete Natječaja, neće biti uzete u razmatranje.

Prijave koje ispunjavaju uvjete Natječaja ocijenit će stručni žiri uzevši u obzir originalnost, suvremenost, sukladnost ideji izložbi i stručnog skupa, funkcionalnost i ekonomičnost.

Stručni žiri čine:

1. Branimir Lazanja
2. Marko Koržinek
3. Aljoša Brajdić
4. Elizabeta Rogović
5. Vilma Bartolić

Stručni žiri odabrat će jedan najbolji rad koji će biti nagrađen iznosom od 600,00 eura neto. S nagrađenim studentom Muzej će potpisati Autorski ugovor temeljem kojeg će se izvršiti prijenos autorskih imovinskih prava i isplata nagrade.

Odabrano vizualno rješenje primijenit će se na izradu plakata, pozivnica i kataloga za izložbe i stručni skup u 2026. godini za što će se provesti zasebna procedura ugovaranja.

Rezultati natječaja biti će objavljeni na mrežnim stranicama Akademije primijenjenih umjetnosti u Rijeci i Muzeja najkasnije do 12. 12. 2025.

**6. OSTALO**

Sva pitanja vezana uz prijavu na Natječaj, kao i dodatna pitanja o radu Bruna Mascarellija, konceptu izložbi, pregledu radova koji će se izložiti i ideji stručnog skupa mogu se postaviti isključivo elektroničkim putem, slanjem upita na adresu elektroničke pošte: info@muzej-rovinj.hr najkasnije do 4. 12. 2025. godine.

U svrhu osiguravanja ravnopravnosti svih potencijalnih prijavitelja, ne mogu se davati prethodna mišljenja o prihvatljivosti dizajna vizualnog rješenja.

Prijavom na Natječaj prijavitelj prihvaća navedene uvjete Natječaja.

Muzej i APURI ne snose nikakve troškove u svezi s pripremom i dostavom prijave, odnosno sudjelovanjem studenata u ovom Natječaju.

Sastavni dio ovog Natječaja jesu:

* Prilog 1 – Prezentacija teme iz točke 2.1 ovog Natječaja
* Prilog 2 – Podaci za izradu plakata i pozivnice
* Prilog 3 – Prijava na Natječaj
* Prilog 4 – Izjava o autorstvu

Ur.broj-Num.prot: 07/25-25-02

Rovinj-Rovigno, 01.12.2025. godine

Vilma Bartolić, ravnateljica